Keywords

Summary



Keywords

1. Ochranná známka Spoločenstva – Pripomienky tretích osôb a námietka – Preskúmanie námietky – Rozsah – Rozlišovacia spôsobilosť skoršej ochrannej známky – Obmedzenie preskúmania na tovary uvedené prihlasovateľom ochrannej známky, s výnimkou prípadných iných tovarov označených skoršou ochrannou známkou

[Nariadenie Rady č. 40/94, článok 8 ods. 1 písm. b)]

2. Ochranná známka Spoločenstva – Definícia a nadobudnutie ochrannej známky Spoločenstva – Relatívne dôvody zamietnutia – Námietka majiteľa zhodnej alebo podobnej skoršej ochrannej známky zapísanej pre zhodné alebo podobné tovary alebo služby – Pravdepodobnosť zámeny so skoršou ochrannou známkou – Obrazová ochranná známka „DIESELIT“ a slovné ochranné známky „DIESEL“

[Nariadenie Rady č. 40/94, článok 8 ods. 1 písm. b)]

3. Ochranná známka Spoločenstva – Pripomienky tretích osôb a námietka – Preskúmanie námietky – Rozsah – Absolútne dôvody zamietnutia uvedené prihlasovateľom ochrannej známky – Vylúčenie – Možnosť začatia konania o výmaze na úrovni Spoločenstva alebo na vnútroštátnej úrovni

[Nariadenie Rady č. 40/94, články 7 a 8 ods. 1 písm. b)]

Summary

1. V rámci preskúmania námietky, ktorú podal majiteľ skoršej ochrannej známky podľa článku 8 ods. 1 písm. b) nariadenia č. 40/94 o ochrannej známke spoločenstva, posúdenie miery rozlišovacej spôsobilosti skoršej ochrannej známky musí byť vykonané vo vzťahu k tovarom, na ktorých je založená námietka, čiže vo vzťahu k tovarom uvedených prihlasovateľom ochrannej známky. Netreba rovnako brať do úvahy iné tovary uvedené namietateľom a patriace do rovnakých tried ako tie uvedené prihlasovateľom ochrannej známky.

(pozri body 54 – 55)

2. Pre taliansku a európsku verejnosť existuje pravdepodobnosť zámeny medzi obrazovým označením DIESELIT, spočívajúcim v reprodukcii tohto výrazu tlačenými písmenami červenej farby, pre ktoré je zápis ako ochrannej známky Spoločenstva požadovaný pre žehličky, zariadenia na výrobu pary pre žehličky a žehliace dosky, patriace do tried 7, 11 a 21 v zmysle Niceskej dohody, a medzi slovnými ochrannými známkami DIESEL, skôr zapísanými v Taliansku pre všetky tovary a služby patriace do tried 1 až 42, a ako ochranná známka Spoločenstva pre všetky tovary patriace do tried 11, 19, 20 a 21 uvedenej dohody, za okolností, že na jednej strane tovary uvádzané v prihláške ochrannej známky a tovary chránené skoršími ochrannými známkami sú zhodné alebo podobné, a na druhej strane sporné označenia sú podobné z vizuálnej, fonetickej a koncepčnej stránky, takže by sa cieľová skupina verejnosti mohla domnievať, že predmetné tovary pochádzajú od jedného podniku, prípadne od ekonomicky prepojených podnikov.

(pozri body 43, 48, 51, 58 – 59)

3. Prihlasovateľ skoršej ochrannej známky sa v rámci preskúmania námietky, ktorú podal majiteľ skoršej ochrannej známky podľa článku 8 ods. 1 písm. b) nariadenia č. 40/94 o ochrannej známke spoločenstva, nemôže dovolávať absolútneho dôvodu zamietnutia voči platnému zápisu označenia vnútroštátnym úradom priemyselného vlastníctva alebo Úradom pre harmonizáciu vnútorného trhu (ochranné známky a vzory). Absolútne dôvody zamietnutia uvedené v článku 7 nariadenia č. 40/94 totiž nemôžu byť v rámci námietkového konania skúmané a tento článok sa nenachádza medzi ustanoveniami, vo vzťahu ku ktorým musí byť posudzovaná zákonnosť napadnutého rozhodnutia.

Pokiaľ sa prihlasovateľ ochrannej známky domnieva, že skoršia ochranná známka bola zapísaná v rozpore s ustanoveniami článku 7 nariadenia č. 40/94, má podať návrh na vyhlásenie neplatnosti podľa článku 51 tohto nariadenia, pokiaľ ide o skoršiu ochrannú známku Spoločenstva, alebo, pokiaľ ide o národnú ochrannú známku, začať konanie o výmaze vedené v dotknutom členskom štáte.

(pozri bod 71)